ም/ቤቱ አምስት ረቂቅ አዋጆችን ለቋሚ ኮሚቴዎች መራ
የህዝብ ተወካዮች ምክር ቤት ዛሬ በጀመረው 5ኛ ዓመት የሥራ ዘመኑ አምስት ረቂቅ አዋጆችን መርምሮ ለተጨማሪ እይታ ለሚመለከታቸው ቋሚ ኮሚቴዎች መራ።ምክር ቤቱ ዛሬ ባካሄደው የዓመቱ የመጀመሪ ስብሰባው የኢትዮጵያ መንግሥት ከብራዚል፣ ከኳታር፣ ስፔንና ከማላዊ ሪፓብሊክ ጋር የሁለትዮሽ ግንኙነት ለማጠናከር የደረሰባቸውን ስምምነቶች ለማጽደቅ በቀረበ ረቂቅ አዋጅ ላይ መክሯል።በኢትዮጵያና በብራዚል መንግሥታት መካከል በትምህርት ዘርፍ ትብብር ለማድረግና የአየር አገልግሎት ስምምነትን ለማጽደቅ የቀረበ ረቂቅ አዋጅን ለተጨማሪ እይታ ለትራንስፖርት ጉዳዮች ቋሚ ኮሚቴ መርቶታል።ስምምነቱ በሁለቱ አገራት መካከል ያለውን የዕውቀትና የቴክኖሎጂ ሽግግር በማጠናከር ለብሄራዊ ኢኮኖሚ ያለውን ፋይዳ በጥልቀት እንዲዳስስ ምክር ቤቱ ለቋሚ ኮሚቴው እንዲመራ አድርጓል።በተመሳሳይ በአየር አገልግሎት መስክ ሁለቱ አገራት የደረሱት ስምምነት የአየር መንገዱን ዓለማቀፋዊ የገበያ ድርሻ ከማጠናከር አኳያ የሚኖረውን ጠቀሜታ በጥልቀት በቋሚ ኮሚቴው እንዲታይ መርቶቷል።በሌላ በኩል በኢትዮጵያና በኳታር መንግሥታት መካከል የተደረገውን የትብብር የጋራ ኮሚቴ ማቋቋሚያ ስምምነትን ለማጽደቅ የቀረበውን ረቂቅ አዋጅ የውጭ ጉዳይ፣ መከላከያና ደህንነት ቋሚ ኮሚቴ በጥልቀት እንዲመለከተው ተመርቷል።ቋሚ ኮሚቴውም ስምምነቱ የሁለቱን አገራት ኢኮኖሚያዊ ትብብር ለማጠናከር ከሚኖረው ፋይዳ ባለፈ ሁለንተናዊ ጠቀሜታው በጥልቀት ይመለከተዋል።ምክር ቤቱ በዛሬ ውሎው በኢትዮጵያና ስፔን መንግሥታት መካከል የተደረሰውን የአየር አገልግሎት ስምምነት ለማጽደቅ የቀረበውን ረቂቅ አዋጅ የትራንስፖርት ጉዳዮች ቋሚ ኮሚቴ በጥልቀት እንዲመለከተው ተደርጓል።በተጨማሪም ምክር ቤቱ በኢትዮጵያና በማላዊ ሪፐብሊክ መንግሥታት መካከል የተደረገውን የኢኮኖሚ፣ የንግድ፣ የባህልና የቴክኒክ ትብብር ስምምነትረቂቅ አዋጅ ተጨማሪ ምልክታ እንዲደረግበት ለውጭ ጉዳይ፣ መከላከያና ደህንነት ቋሚ ኮሚቴ ተመርቷል።የሕዝብ ተወካዮች ምክር ቤት ትናንት የኢፌዴሪ ፕሬዝዳንት ለሁለቱም ምክር ቤቶች ያደረጉት የመክፈቻ ንግግር አስመልክቶ የቀረበውን የድጋፍ ሞሽን አጽድቋል። (ኢዜአ)